Moshe Dayan
Store norske leksikon,Historie,Verdens historie og samtidshistorie,Asia,Israels historie
Moshe Dayan var en israelsk offiser og fremtredende politiker, blant annet som Israels forsvarsminster og utenriksminister.
Han kom tidlig med i den militære undergrunnsorganisasjonen Haganah, tjenestegjorde i den britiske hæren under andre verdenskrig og mistet et øye under kamper i Libanon. I 1948–1949 kjempet han som befalingsmann på flere fronter i den første israelsk-arabiske krigen (Palestina-krigen). Han ble generalløytnant i den israelske hæren, IDF, i 1953. I denne egenskap ledet han det israelske Sinai-felttoget i 1956.Dayan var landbruksminister i 1959–1964, og i 1967 og 1969–1974 var han forsvarsminister for Mapai (arbeiderpartiet). Han ledet de israelske operasjonene under Seksdagerskrigen i 1967 og Yom Kippur-krigen i 1973, som førte til hans fall.Han ble utenriksminister i Menachem Begins høyreregjering fra 1977 til 1979 og spilte en rolle under Camp David-forhandlingene, men trakk seg i protest mot Begins anneksjonspolitikk i de okkuperte områdene.Dayan skrev memoarene Diary of the Sinai Campaign 1956 (1966), The Story of My Life (1976) og Breakthrough (1981). Les mer i Store norske leksikon Israels historie